הוועדה לקידום מעמד האישה, כנסת 15, פרוטוקול מספר 135, 2001-07-11 09:00

יעל דיין: אני פותחת את הישיבה.

יעל דיין: יש לנו בעיה עם ישיבות ביום רביעי בשעה תשע, בעיקר עם אנשים שמגיעים מחוץ לעיר.

יעל דיין: אנחנו מצפים לבואה של סגנית שר התשתיות חברת-הכנסת בלומנטל, שאישרה את בואה.

יעל דיין: אנחנו התכנסנו בהתראה קצרה כדי שנוכל לרשום לזכותנו את הברכות למנהיגות "אמונה", גם ליושבת-ראש וגם לסגניותיה.

יעל דיין: הזמנתי גם את גב' רחל סילבצקי, אתה עבדתי בשנים האחרונות.

יעל דיין: אני בדרך כלל לא נכנסת לפנים ארגונים.

יעל דיין: במקרה הזה פשוט קראתי בעיתון על החילופין.

יעל דיין: במקרים אחרים אני יודעת על כך מראש.

יעל דיין: הארגונים הקטנים לא אוהבים שאני מגדירה את זה כך, אבל אנחנו עדיין עובדים מול בצורה אינטנסיבית יותר ואני מברכת "אלף פרחים יפרחו" על כל הארגונים האחרים, אבל מבחינתנו בסדר כלשהו, אפשר לעשות את זה אלפאביתי ולהתחיל באמונה, אבל אמונה, ויצו, נעמ"ת ושדולת הנשים הם באמת התשתית של ארגוני נשים – יותר שטח, פחות שטח, יותר פוליטי, פחות פוליטי, אבל אם הייתי רוצה לומר מי מנהיג מבחינתי, מבחינת מעמד האישה, קידום נשים במדינת ישראל בצורה הרחבה ביותר, הייתי אומרת שאלה ארבעת הארגונים המובילים.

יעל דיין: בינתיים נוספו כמובן הרבה מאד ארגונים אחרים, שחלקם הגדול עוסק בנושאים ספציפיים.

יעל דיין: זאת אומרת, גם אתם וגם נעמ"ת וויצו עוסקים במאבק באלימות כלפי נשים, אבל יש ארגונים ספציפיים למאבק הזה שעושים את העבודה היום-יומית הקשה מאד, ובהקשר הזה אנחנו כמובן אתם.

יעל דיין: הארגון הגדול ביותר הוא ח"ן, שעומד בפני התפרקות המסגרת הח"נית.

יעל דיין: הארגון השני הגדול ביותר מבחינה של מערכות הוא נשים בשירות המדינה, דרך הנציבות ורבקה שקד שממונה על נשים בשירות המדינה.

יעל דיין: הקשרים שלי עם אמונה הם לא היסטוריים מעבר לכניסתי לכנסת.

יעל דיין: אני באה מבית אחר, ממושב אחר, ומאד שמחתי, בין השאר, בהיותי חברת כנסת חדשה, וכשהקמנו את הוועדה לקידום מעמד האישה אלה באמת היו הקשרים הראשונים שלי, קשרים אישיים והבנה של הדיפרנציאציה בין ארגונים.

יעל דיין: מאז עברו כבר עשר שנים, ואפשר לומר שיש לי רקע היסטורי.

יעל דיין: בשנים האחרונות כשעבדתי עם רחל הקשרים היו כטיבם של קשרים שנעים בין ההסכמות ואי-הסכמות, ואני מוכרחה לציין שאי ההסכמות היו תמיד ברוח מאד נכונה.

יעל דיין: זאת אומרת, אף אחד לא עשה את עצמו ולא הלך כברת-דרך לקראת בדברים העקרוניים שמפרידים בינינו.

יעל דיין: כאן אני מוכרחה לומר שיש הבדל בין שיח נשים ושיח גברים.

יעל דיין: תמיד מצאנו הגדרות מה שונה ומה משותף.

יעל דיין: ההדגשות היו על המשותף, עבודה משותפת מאד פורייה.

יעל דיין: באי-הסכמות, מאחר שחל שינוי בכלל ברחוב הישראלי בהתייחסות לדברים וסדרי-עדיפויות בנושא הנשים, אפילו בנושאים הרגישים ביותר כמו נישואים אזרחיים, כמו הפסקת הריון, גם בנושאים האלה ראינו שיש נקודת חיבור שאפשר לפחות להגדיר את השוני, וברגע שמגדירים את השוני ויודעים שיש שטח אפור, אתו צריך לחיות וכל אחת מייצגת את הקבוצה שלה.

יעל דיין: הישיבה הזאת היא ישיבת ברכות.

יעל דיין: מאד הייתי רוצה, מלבד התודות לרחל, שדפוס העבודה בינינו יהיה יותר הדוק.

יעל דיין: בתקופה האחרונה עברנו בחירות ותקופה פוליטית קשה, זהויות שונות וסדרי עדיפויות שונים, אבל הייתי רוצה לחזור לימים היותר טובים כשבאמת היתה נציגות של אמונה בכל ישיבה בכל נושא.

יעל דיין: אין נושא בוועדה זו שאיננו מעניין אתכם, ולא משנה לי אם אתם שולחים מישהי מירושלים או מחוץ לעיר שעוסקת ספציפית בנושא.

יעל דיין: אני מקווה שאפילו בשבועיים שיש לנו עד הפגרה, שהם שבועיים מאד עמוסים בוועדה, נראה נוכחות ושיתוף-פעולה גם בחקיקה.

יעל דיין: אנחנו קצת איבדנו את הקשר עם המשפטניות שלכם מבחינת לעבור על חוקים ולהגיש חוות-דעת וכן הלאה.

יעל דיין: הברכות הן בצרור גדול גם ליוצאת וגם לנכנסת.

יעל דיין: אבקש מזבולון לומר כמה מלים, כי הוא הולך לישיבה אחרת.

יעל דיין: בבקשה.

זבולון אורלב: ברור שאנחנו מברכים מאד את המשמרת החדשה שנבחרה וגם מודים למשמרת היוצאת, לרחל סילבצקי.

זבולון אורלב: אם מותר לומר משהו בשם הגברים, ברשות הנשיאה והיו"ר העולמית, נקודת ההשקפה שלי, אם אני בוחן את הציונות הדתית, התמורות שהיא עברה, השינויים הגדולים שהתרחשו בה, אין ספק שהשינויים שהתרחשו בתחום מעמד האישה הציונית-דתית בחברה הציונית-דתית אני חושב שזאת המהפכה הגדולה ביותר.

זבולון אורלב: השינוי הגדול ביותר כשבוחנים את החברה שלנו, אין מה להשוות בין מה שהיה לפני חמישים שנה לבין מה שמתרחש היום.

זבולון אורלב: קשה לי מאד לציין תחומים אחרים, אם זה ביטחון, התישבות, חינוך - בכל התחומים האלה היו שינויים ותמורות מאד-מאד גדולים.

זבולון אורלב: אבל התחום של מעמד האישה, גם בתוך המשפחה – לכאורה אנחנו חברה הלכתית וההלכה מעצבת את חיינו בצורה מאד-מאד מדויקת ומפורטת – אבל גם בתחום ההלכה, המנגינה, הרוח, האווירה היא כזאת שגם החיים הזוגיים בתוך המשפחה, וגם מעמדה שלד האישה בקהילה ובחברה עברו שינויים מאד-מאד מפליגים.

זבולון אורלב: די אם אציין, למשל, את השדה הפוליטי.

זבולון אורלב: אם בוועידת המפד"ל ב-1986 נבחרו כארבעים נשים מתוך אלף, בוועידה בשנת 1994 כבר נבחרו 125, נדמה לי, מתוך אלף, ואין לי ספק שבוועידה הקרובה המספר, להערכתי, לפחות יוכפל.

זבולון אורלב: היה רק טבעי שלקראת הרשימה של הכנסת הנוכחית גם פעם ראשונה מרכז המפד"ל החליט לשריין אישה.

זבולון אורלב: היא שוריינה במקום השמיני, כי חשבו שזה מקום ריאלי, ולצערי היא לא נכנסה לכנסת.

זבולון אורלב: גם זה היה תקדים מאד גדול.

זבולון אורלב: אמונה יש לה תרומה מכרעת במהפכה הזאת, בשינויים האלה, כיוון שהיא לא עבדה רק כשדולת נשים לקידום מעמד, אלא מפני שהיא עשתה.

זבולון אורלב: זה הארגון הציוני הדתי הגדול ביותר שעושה.

זבולון אורלב: פעם היה הסתדרות הפועל המזרחי, אבל אחרי השינויים בחוק הבריאות, כמו ההסתדרות הכללית גם הסתדרות הפועל המזרחי חדלה מלתפקד כארגון חברתי גדול.

זבולון אורלב: היום הארגון החברתי הציוני-דתי הגדול ביותר מבחינת היקף פעילותו, היקף המגע שלו עם הציבור הוא ארגון הנשים "אמונה", שהוא באמת מהארגונים המובילים, המשפיעים, המכריעים שמעצבים את חייה של הציונות הדתית.

זבולון אורלב: זו הזדמנות לומר, יחד עם התודה לרחל סילבצקי, לברך גם את היושבת-ראש החדשה ואת שתי הסגניות שקיבלו על עצמן שליחות מאד-מאד אחראית.

זבולון אורלב: אני מכיר, כמובן, את כולן אישית, כך שיש לנו אמון מלא ש"אמונה" הופקדה בידיים הטובות ביותר.

זבולון אורלב: יש פה הרכב שנראה הרכב מנצח ואנחנו מאחלים להן הצלחה.

יעל דיין: אני לא יכולה לאחל לך תשעה מקומות בכנסת הבאה.

זבולון אורלב: גם אם תאחלי לי זה לא יעזור לי.

יעל דיין: מעניין אותי מאין יבואו הנוספים, ואז אני כן אאחל.

זבולון אורלב: מבלי להיכנס למחלוקות פוליטיות, חבריי יודעים שלרשימה הבאה של המפד"ל אני מציע שאישה תשוריין במקום השלישי.

זבולון אורלב: אמרתי את זה בפומבי כמה וכמה פעמים ואני יודע שהאמירה הזאת שלי מקוממת עלי אנשים רבים.

זבולון אורלב: אבל זאת דעתי.

יעל דיין: גם מפלגות קטנות יותר כמו "ישראל בעלייה" ו"שינוי" ו"המרכז" הכניסו נשים, למרות שהמפלגות לא היו גדולות.

יעל דיין: בסופו של דבר אחת המטרות של כולנו היא ייצוג נשים בכל המערכות.

יעל דיין: לא משנה איזו מפלגה, עובדה שהגענו ל-16 נשים בכנסת, שזה המספר הגדול ביותר – שלוש נשים שרות בממשלה, שתי סגניות שר.

יעל דיין: זה יותר מלעג לרש וזה פחות ממה שכמובן היינו רוצים לראות, ואני לא מדברת במונחים של 50%.

יעל דיין: כשאנחנו נותנים סקירות על ייצוג נשים, על המפד"ל תמיד שמים סימן קריאה וסימן שאלה.

יעל דיין: זאת אומרת, גם היה בעבר וגם אנחנו מצפים בעתיד.

יעל דיין: רואים את זה כמעט כתקלה טכנית, לא תקלה עקרונית, את העובדה שבכנסות האחרונות אין למפד"ל ייצוג.

יעל דיין: חבר-הכנסת דרומן, בבקשה.

חיים דרוקמן: אני רוצה לברך את המשמר היוצא ואת המשמר הנכנס.

חיים דרוקמן: אני פחות רוצה לדבר על המהפך אלא הרבה יותר על העבודה הגדולה שאמונה עושה, עבודה חינוכית עם הילדים, עם המוסדות למיניהם.

חיים דרוקמן: אני יודע על מוסדות שאחרת הילדים לא היו מקבלים בכלל חינוך, ויש בזה ממש משום הצלת נפשות.

חיים דרוקמן: רק לאחרונה יצא לי לבקר ב"אחוזת שרה" והייתי מלא התפעלות כששמעתי מאין באים הבנים והבנות ומה יוצא מהם.

חיים דרוקמן: אפשר היה להתרשם ממה שניתן שם, והלב שמושקע.

חיים דרוקמן: כך שמבחינה זו יש משהו ייחודי, שאתה לא מוצא במסגרות אחרות שעוסקות בתחומי חינוך, שגם אני שייך אליהן, ובכל-זאת יש פה משהו ייחודי.

חיים דרוקמן: בענין הזה של קידום ילדים ונוער, ולסייע בכל מה שייך לנשים, ולצערנו יש בעיות, גם במשפחות, ויש גם ענין של אימוץ וכדומה – בכל התחום הזה יש לאמונה תפקיד אדיר, וכש"אמונה" עושה את הדברים האלה באמונה ועם לב כפי שצריך, יש לזה ערך אדיר.

חיים דרוקמן: על כן אין לי ספק שעבודה כזאת זוכה לא רק לברכות מאתנו, כי מילא, מי אנחנו?

חיים דרוקמן: אלא לברכות מעל, לסיעתא דשמיא, והרבה-הרבה-הרבה ברכות.

יעל דיין: תודה רבה.

יעל דיין: אריה האן, בבקשה.

יעל דיין: מלבד האינטרס האישי.

אריה האן: חוץ מברכות אני - - -

יעל דיין: אתה יודע, זה קישור עודף להיות "בעל של".

יעל דיין: זה לא חיסרון.

אריה האן: מעולם לא אמרתי את זה.

יעל דיין: יש עם זה זכות.

חיים דרוקמן: זה הדדי.

חנה מלמד: אני חושבת שצריך לברך את אריה שהוא הסכים שהיא תקבל על עצמה כזה תפקיד.

חנה מלמד: הוא עוד לא יודע מה מחכה לו.

עו"ד דינה האן: זה לא שאני צריכה לבקש רשות על שום עיסוק ועל שום תפקיד שקיבלתי ושאני עתידה לקבל על עצמי במהלך החיים.

עו"ד דינה האן: אם כבר, אז יש הרבה מאד עידוד והרבה דחיפה.

עו"ד דינה האן: ושוב, זה בכלל לא המושג הרלבנטי.

יעל דיין: אבקש מרחל לומר כמה מלים ואני מבקשת להתייחס גם לסדר-היום המשותף שלנו.

יעל דיין: בבקשה.

רחל סילבצקי: קודם-כל שלום לכולם.

רחל סילבצקי: אני נמצאת בשלב קצת כייפי של לנוח, כך שלבוא לכאן היה הפסקת החופש, וזה נחמד.

רחל סילבצקי: אני מודה לך, יעל, על היוזמה ועל ההזמנה.

רחל סילבצקי: אני מסכימה אתך.

רחל סילבצקי: אני חושבת שמצאנו בחמש השנים האלה דרך למצוא את המשותף ולקדם אותו בצורה משמעותית, לא רק במלים, במיוחד במאבק באלימות נגד נשים, שהוא עוד לפנינו, כי עושים משהו ואז נשאר עוד משהו.

רחל סילבצקי: מצאנו גם דרך מכובדת לחדד את ההבדלים, ולא בצורה שלילית אלא פשוט לעמוד על ההבדלים בנושאים משמעותיים, כמו הפלות, כמו בנות ביחידות קרביות, שבהם באמת לא מצאנו עמדה משותפת, ודברים נוספים שקיימים במדינה דמוקרטית, כל עוד שזה נעשה בצורה מתורבתת.

רחל סילבצקי: אני סבורה ומאמינה שעבודה משותפת, מבוססת על זה שכל אחד יודע איפה הוא, מאיפה הוא לא יזוז ומאיפה הוא כן יכול לזוז, כשכל אחד מסתכל על הממלכתיות של הענין ועל טובת המדינה, גם אם הוא רואה בהכרה בזכויות של הציבור הדתי במדינה משהו שאיננו מהרקע שלו, הוא בהחלט צריך להזדהות עם זה כדי לבנות מדינה שכולנו מרגישים שייכים אליה, ואנחנו בציבור הדתי-לאומי בוודאי מרגישים כך.

רחל סילבצקי: אני חושבת שעצם השמעת הדעה של האישה הדתית-לאומית יש לה משמעות.

רחל סילבצקי: מעבר לעשייה ולקידום חקיקה יש חשיבות גם בהסברה ובניירות עמדה להביע את הדעה הזאת בכל פורום, כי יש לזה חשיבות וזו באמת עמדה מיוחדת.

רחל סילבצקי: אחד הדברים שעבדנו עליו היה לשלוח לוועדה – אני לא הופעתי בה הרבה, כפי שאת זוכרת – נשים מקצועיות מהציבור הדתי-לאומי, כי יש לו רוב בכל תחום ובכל סדר-יום מעניין, שתמיד היה מעניין ותמיד רציתי לבוא, אבל היה חשוב לשלוח אישה מהציבור הדתי-לאומי, מאמונה, שבאמת מומחית בתחום.

רחל סילבצקי: את צודקת שבחודשים האחרונים זה קצת נפל, אבל זה בגלל שבבחירות לוועידה נתתי את זה בידי מישהי אחרת בלשכה והיא כנראה לא כל-כך עשתה את זה, אבל זה לא מתוך משהו ספציפי.

רחל סילבצקי: היו לנו עורכות-דין מ"אמונה" שישבו בדיונים על חקיקה ושינו והכניסו את העמדה שלנו בצורה חיובית ביותר, ואני בטוחה שזה יימשך.

רחל סילבצקי: הדבר השני הוא שבנושא ייצוג אישה בציבור הדתי-לאומי אנחנו הגשנו לוועדה שעוסקת במפקד למפד"ל, בקשה מאד מסודרת ל-30% ייצוג משוריין במרכז המפד"ל – יש פה שניים שצריכים לשמוע את זה, אבל יש עוד אלף לפחות.

רחל סילבצקי: הסתכלו על זה כאילו זה לא מציאותי, אבל גדלנו פי שלוש, מ-40 ל-130, וזה בערך עוד גידול פי שלוש.

רחל סילבצקי: צריך לעבוד על זה ואני מקווה שזה יתקדם.

רחל סילבצקי: ואם זה יתקדם, זה יהיה הודות לארגון "אמונה" שמקדמת נשים אבל גם מקדמת כל אזרח בישראל.

רחל סילבצקי: וכפי שהרב דרוקמן אמר, החשיבות שלנו היא גם בקידום האישה אבל מתוך הפסוק במשלי, שאנחנו תמיד מצטטים "פיה פותחה בחוכמה ותורת חסד על לשונה".

רחל סילבצקי: האישה הדתית באמת הפכה לאישה מקצועית, מלומדת, נמצאת בכל תחום, אבל היא נשארת אשת חסד.

רחל סילבצקי: חשוב לה לקדם ילדים, לעזור לילדים בסיכון, לנשים עגונות, לנשים בסיכון במשפחות, ואני חושבת שהיא תמיד תמשיך לעשות את זה.

רחל סילבצקי: זאת הייחודיות של הארגון הנפלא שייצגתי חמש שנים.

רחל סילבצקי: תודה.

ליאורה מינקה: אני רוצה קודם-כל להצטרף לברכות.

ליאורה מינקה: המנהג הזה, מבחינתי, הוא בהחלט מאד מרגש, אפילו שאני מרגישה פה בתוך הבית, אבל יש משמעות גם למקום ולזימון שלך.

ליאורה מינקה: אני רוצה לומר משהו לגבי התפיסה של צורת העבודה, כי את הדברים שנוגעים לפעילות של "אמונה" אמרתי ואגיד גם במסגרות אחרות.

ליאורה מינקה: אחד הדברים שמרתקים אותי בתופעה הזאת של קואליציות נשים למיניהן הוא היכולת לשתף פעולה סביב תחומי עשייה שהם משותפים לכולנו, והתחומים פחות או יותר נסקרו פה.

ליאורה מינקה: אני מכירה את הפעילות הזאת החל מהפעילות המשותפת שלנו במועצת הנשים בתל-אביב, וקואליציית הנשים בתל-אביב, והמשך פה.

ליאורה מינקה: אני חושבת שהדוגמה שאתמול את הובלת אותה במשרדו של ראש הממשלה לגבי קידום נושא שהוא באמת משותף לנו, הטיפול באלימות נגד נשים ואלימות במשפחה, הוא אחת הדוגמאות ליכולת לחבור סביב נושאים משותפים.

ליאורה מינקה: בעיניי זה דבר מרתק מבחינת שיח נשי, שיש לו סגנון אחר, ויש לו לפי דעתי גם תפקיד והשפעה מבחינת המבנה של החברה בכלל בישראל, או מה שאנחנו יכולים לעשות בסגנון הזה גם בחברה.

ליאורה מינקה: אני לא רוצה לדבר על חינוך ועל פעילות חסד וצדקה שלנו, שאנחנו רואים אותם במקום מאד חשוב במסגרת העשייה של אמונה, אבל זה לא המקום פה לפרט אותם.

ליאורה מינקה: אני רוצה להביא נקודה שבאמת מייחדת את הפעילות שלנו, שאנחנו מתחברים אליה גם עם פרשת השבוע שנקרא בשבת הבאה, שזו אחת הפרשות שתמיד מצטטים אותה, פנחס, בנושא של מעמד אישה, וזה הנושא של בנות צלופחד.

ליאורה מינקה: מימין ומשמאל אוהבים להזכיר את התופעה הזאת שמתוארת שם כאחת התופעות של פעילות נשים, מעמד נשים.

ליאורה מינקה: אבל אני רוצה להתייחס לנקודה הזאת מעבר לספור של בנות צלופחד, לשלושה דברים שהם לדעתי מרתקים בפרשה הזאת והם מהווים באיזו שהיא נקודה איפיון של סגנון הפעולה שלנו.

ליאורה מינקה: קודם-כל הפעילות בכלל של נשים, גם בתנ"ך וגם במקרה הזה, זאת פעילות על המבנה החברתי.

ליאורה מינקה: זאת אומרת, זאת לא איזו שהיא נישה מאד-מאד קטנה ומאד ספציפית, אלא יש ניסיון להשפיע על דברים סוציאליים, על מצוקות אנושיות ועל המבנה של החברה, וזה דבר שבהחלט מאפיין אותנו.

ליאורה מינקה: אנחנו לא נכנסות לאיזו שהיא נישה קטנה ששם אנחנו רוצות להשפיע אלא יש לנו ענין להשפיע על המבנה של החברה.

ליאורה מינקה: דבר שני שהוא מאד-מאד מרתק בפרשה הוא השיח, הסגנון, האסטרטגיה של השיח.

ליאורה מינקה: אחד הדברים המעניינים הוא שבנות צלופחד פונות למשה, אחר-כך הן פונות אל אלעזר, אחר-כך הן פונות אל הנשיאים ואחר-כך הן פונות אל כל העדה.

ליאורה מינקה: לכאורה, במה שאנחנו מכירים גם מהצבא וגם ממקומות אחרים, המדרג צריך להיות הפוך.

ליאורה מינקה: אתה קודם מתחיל למטה בשדה, ויש סולם פיקודי, ורק אחר-כך אתה מגיע אל משה.

ליאורה מינקה: אני חושבת שמבחינתנו כאסטרטגיית פעילות יש בזה משהו מאד מרתק.

ליאורה מינקה: מסתבר שהדרכים הן משולבות.

ליאורה מינקה: זאת אומרת, אתה לא יכול לעשות רק עבודת שטח או עבודה של פוליטיקלי-קורקט או עבודה של ניסיון ליצור דעת-קהל, אלא אתה צריך לעבוד בו-זמנית, גם בהשפעה על ההנהגה, וכשאני אומרת השפעה על ההנהגה או שיח עם ההנהגה, מבחינתנו כאמונה זה כמובן על ההנהגה הפוליטית ועוד יותר על ההנהגה הרוחנית.

ליאורה מינקה: יש לנו שיח והשיח הזה הולך הלוך ושוב מהשדה אל ההנהגה וחזרה.

ליאורה מינקה: יש לנו מה להגיד, ואנחנו אומרות את זה באומץ.

ליאורה מינקה: כאן אני מתחברת לענין השלישי שאנחנו רואים בבנות צלופחד והוא שנקודת המוצא היא קבלת המבנה הנורמטיבי הסמכותי.

ליאורה מינקה: זאת אומרת, אנחנו לא הולכות לשבור כלים, אבל אנחנו הולכות לנהל שיח שהוא מאד ענייני, שאמור לקדם נושאים שאנחנו מאד-מאד מאמינות בהם.

ליאורה מינקה: ואמנם כל הפעילות של בנות צלופחד היתה פעילות מתוך קבלה בסך-הכל של הסמכות של משה, אבל הן ניסו לעשות השפעה, וכך גם אנחנו.

ליאורה מינקה: אנחנו בהחלט מקבלות את ההכתבה ההלכתית, ההכתבה הדתית, אבל יש לנו מה להגיד בנושאים האלה ואנחנו נשתדל להגיד את הדברים באומץ ובאחריות.

ליאורה מינקה: הנושאים שאנחנו בעזרת השם נשתף פעולה בהם הם באמת הנושאים שהוועדה שלך עוסקת בהם.

ליאורה מינקה: למעשה אני חושבת שחוץ מהנושא של מעמד אישי, ברוב שאר התחומים יש לנו מכנה משותף.

ליאורה מינקה: אם אתמול עסקה הוועדה שלך בנושא של אכילה ושל הפרעות אכילה, יש לנו מה להגיד ואכן שלחנו נציגה ואני מבינה שהיא נתנה את ה"אימפוט" שלה בענין הזה.

ליאורה מינקה: כל התחומים האלה הם תחומים שבהם רב המשותף על המפריד, ואנחנו בהחלט מעוניינים לשתף פעולה.

ליאורה מינקה: בנושאים ספציפיים שמעניינים אותך, כמו נושא האלימות במשפחה וכו', אנחנו נעסוק גם כן.

יהודית שילת: פרסומים פוגעים בנשים?

ליאורה מינקה: כן.

ליאורה מינקה: יעל, את מכירה את כל החברות, נכון?

ליאורה מינקה: את דינה האן, את יהודית שילת ואת יהודית היבנר, כמובן, את חנה מלמד שהיא יושבת-ראש אמונה עולמית, ואת לאה אהרונוב שאני מניחה שאת מכירה, כי היא יושבת-ראש מועצת ארגוני הנשים.

ליאורה מינקה: אני חושבת שאצלנו זו תפיסה הנהגתית, שהיא גם שילוב של דורות וגם שילוב של דעות וגם שילוב של גוונים, ואנחנו שמחים מאד-מאד על ההזדמנות לשתף פעולה.

יעל דיין: יש כאן התנצלות, אבל ברכות מכל הלב מרונית לב-ארי, יושבת-ראש הרשות לקידום מעמד האישה.

יעל דיין: אני לא יכולה להגיד שהיא חדשה, אבל אני עדיין מברכת על המינוי הזה.

יעל דיין: אני חושבת שהיא נתנה ותיתן תנופה לנושאים שלנו.

יעל דיין: אנחנו עובדות מאד צמוד אתה, ועם משרד ראש הממשלה לצורך זה, אבל עם הרשות.

יעל דיין: אני גם מקווה שהקשר דרך הרשות ודרך הוועדה הזאת, הקשר הבין-ארגוני יהיה יותר חזק.

יעל דיין: יש אמנם מועצת ארגוני נשים, אבל זה לא אל התוך של הדברים.

יעל דיין: כשהארגונים נפגשים סביב השולחן הזה בנושאים מהותיים ונכנסים לעומק בדרך-כלל עבודת הקישור היא יותר טובה.

יעל דיין: בשבועיים הבאים יש לנו לוח מאד עמוס לפני היציאה לפגרה, ובין השאר דברים שחוזרים על עצמם.

יעל דיין: פעם בחצי שנה או פעם בשנה בא נציב שירות המדינה ומדווח לנו על קידום נשים בשירות המדינה, אנחנו גם מקבלים את הדו"ח השנתי.

יעל דיין: אנחנו מקבלים את הדו"ח השנתי בנושא אלימות, הפעם ממרכזי הסיוע לנפגעי תקיפה מינית.

יעל דיין: הדברים האלה חוזרים על עצמם.

יעל דיין: הח"ן או הצבא, הפעם זה יהיה ביחס לשינויים, אבל אנחנו מקבלים גם מהם כל חצי שנה דו"ח.

יעל דיין: יש נושאים ספציפיים שחבר-הכנסת ביבי ביקש שנדון בענין הערוץ הפורנוגרפי, והסתייגות שהוא שם ביחס לחוק הבזק, נושא שאנחנו דנים בו לעתים.

יעל דיין: האם צריך חוק לאיסור פורנוגרפיה, האם ניתן בכלל לחוקק חוק כזה, מה מידת ההשפעה על אלימות כלפי נשים בפורנוגרפיה הפתוחה, ואנחנו מדברים למרות האיסור לילדים לצפות, או התראה לילדים לא לצפות.

יעל דיין: יש כאן התנגשות עם חופש עיסוק.

יעל דיין: אי-אפשר להפסיק מכירת קלטות בשוק החופשי, אי-אפשר להפסיק צפייה בדל"ת אמות.

יעל דיין: אנחנו נעסוק גם בנושא הזה.

יעל דיין: אתמול נפגשתי עם ארגון "הרבה אמהות".

יעל דיין: רוב הנשים שהיו אצלי היום הן מעופרה והן ביקשו פגישה לדון כמובן לא פוליטי, כי התהום בינינו אולי בלתי-ניתנת לגישור, אבל מבחינתי זה לא משנה, כולנו אזרחיות ישראליות, מקבלות את החוק וראויות להגנה.

יעל דיין: אין כאן דבר של סוג א' וסוג ב'.

יעל דיין: הן מאד נפגעו מהתייחסויות אליהן בתקשורת ולכן באו אלי ואמרו שהציגו אותן כמן דם מותר, מפקירות ילדיהן.

יעל דיין: 'את לא רוצה שיהרגו את הילדים שלך אז אל תשבי שם' – בצורה ממש בלתי-נסבלת, לא לאוזן ולא ללב.

יעל דיין: קבענו אתן ישיבה מיוחדת ואני מקווה שתבואו בייצוג טוב.

יעל דיין: אין כאן ענין של גישור, גישור פוליטי, אלא לראות גם דברים פרקטיים.

יעל דיין: יש להן בעיות ספציפיות לנשים ביש"ע שקשורות בילדים, בהיריון, במיגון.

יעל דיין: כמעט כל הנשים שהיו כאן אתמול הן מורות.

יעל דיין: נראה אם יש אפשרות גם לתת להן סיוע מהבית הזה ובוודאי להושיט יד וליצור הרגשה של סולידריות.

יעל דיין: אני מדברת על "הרבה אמהות" שהיו כאן אתמול וקבענו ישיבה אתן.

יעל דיין: כך שזה מתפרס.

יעל דיין: אנחנו הקמנו ועדה משותפת לוועדת הכספים ולוועדה שלנו בנושא החקיקה לגבי סבסוד, או ניכוי או זיכוי של הוצאות על מעונות יום לנשים עובדות.

יעל דיין: אני לא יכולה לחשוב על נושא פוזיטיבי כמו זה, לאפשר לנשים להיכנס למעגל העבודה ולהתקדם בו ולעמוד בנטל הכספי של גידול ילדים בגיל הרך על-ידי קבלת תיגמול כזה או אחר.

יעל דיין: כמובן שהממשלה, כל הממשלות מתנגדות לחקיקה הזאת.

יעל דיין: התקציב הוא גדול.

יעל דיין: אנחנו נציע פריסה שלו, נציע אזורים שתהיה להם קדימות בזה, ואחר-כך לגשת לשאר האוכלוסייה.

יעל דיין: בכל-זאת מדובר רק על נשים עובדות, לא על כל הנשים במדינת ישראל.

יעל דיין: גם בענין זה הייתי רוצה שותפות מלאה שלכם.

יעל דיין: אתם מקבלים הזמנות בנושא האחרון שאנחנו עוסקים בו ללא הרף – נושא בריאות נשים.

יעל דיין: יש לנו ויכוח עם ש"ס, לא עם המפד"ל, ביחס למיקום של בריאות נשים כחלק ממעמד האישה.

יעל דיין: אני חושבת שאין ויכוח אתכם.

יעל דיין: זה דבר שגם הציבור וגם בעולם פשוט נבדק ונתפס לחלוטין, כולל אצל שרי ש"ס.

יעל דיין: העובדה שבמשרד הבריאות יש יועצת לבריאות נשים, ד"ר רחל אדטו, והשר בניזרי הקים מועצה ציבורית לבריאות נשים, אחר-כך באים ואומרים שזה לא עניינן של נשים.

יעל דיין: על זה יש ויכוח, אבל בכל-זאת הקמנו ועדה משותפת עם ועדת העבודה והרווחה שעוסקת כרגע בנושאי פריון, הפריה חוץ-גופית, באינטנסיביות רבה.

יעל דיין: אנחנו נעבוד גם בפגרה.

יעל דיין: כפי שאמרתי, אני מצרה שבזמן האחרון לא שמענו את הקול החזק של "אמונה" סביב השולחן, ואני בטוחה שזה יתוקן.

רחל סילבצקי: דבר שלא הספקנו, ואני רוצה שישמעו פה, שהיתה בקשה ל"סשן" על הצרכים המיוחדים של נשים לומדות תורה, כולל מעונות וכדומה.

רחל סילבצקי: זה היה אמור לצאת לפועל ולא הספקנו.

רחל סילבצקי: אני מזכירה את זה פה, כי יש באמת צרכים מיוחדים.

עו"ד דינה האן: תודה ליעל ולכולם על הברכות.

עו"ד דינה האן: אני רוצה רק התייחסות קטנה מאד בענין של השתתפות בישיבות כאן והתייחסות להצעות שעוברות.

עו"ד דינה האן: אני יכולה להבטיח שאנחנו לוקחות את זה לתשומת-לבנו בצורה מאד-מאד רצינית, וכבר מונחת על שולחני הצעת החוק לגבי חובת דיווח לפקיד סעד על אלימות נגד נשים , וכבר אתמול התחלתי להכין את ההתייחסות אליה.

עו"ד דינה האן: אנחנו נעשה את זה בהמשך, בתקווה לקידום הרבה נושאים שהם משותפים בצורה פורייה, פורייה תרתי משמע.

יהודית היבנר: קודם-כל אני רוצה להגיד נער הייתי וגם זקנתי.

יהודית היבנר: ראיתי הרבה מאד דברים יפים פה, ואת הזכרת את זה, ששיתוף הפעולה אתנו התחיל ברגע שאת נכנסת והוא היה, כמו שהילדים אומרים, עשר.

יהודית היבנר: אנחנו הגענו בהרבה מאד דברים להסכמה וזה היה ממש לברכה.

יהודית היבנר: כאשר לפני ארבעים שנה נתמניתי בתור אישה ראשונה כפקידה הבכירה ביותר בשירות הממשלתי ואנשים ברכו אותי, אמרתי שהברכה מגיעה למפד"ל, שראו אז לראשונה את האפשרות לתת כבוד לאישה ולעצמם.

יהודית היבנר: אני מקווה, ואולי תהיה זו קריאה מפה, שימשיכו, שיראו אצל עצמם את הברכה שהם מביאים לרעיון הדתי-לאומי כאשר הם מכבדים את התקדמות האישה לעניינים שהם באמת לטובת הכלל.

יהודית היבנר: אני מקווה שהדבר הזה יגיע לתשומת-לבם של אלה שצריכים לקבוע את זה, לא רק פה אלא גם במקומות המתאימים האחרים.

נחום לנגנטל: יעל מסכימה לזה.

יהודית היבנר: אני חושבת שבהחלט.

יהודית היבנר: היה לי מעמד מאד-מאד מפוקפק.

יהודית היבנר: פעמיים הייתי הראשונה שלא נכנסה לכנסת.

יהודית היבנר: כשהיו למפד"ל שבעה חברי כנסת אני הייתי במקום השמיני.

יהודית היבנר: כשהיו ששה חברי כנסת, הייתי במקום השביעי.

יהודית היבנר: על-כל-פנים, אני רוצה בהזדמנות חגיגית זו להביע תודה לרחל על העבודה הרבה שהיא השקיעה פה, וכבר אמרתי את זה בהזדמנויות קודמות.

יהודית היבנר: וכמובן לשלוש הנשים שנכנסות בראשות חברתי הטובה ליאורה מינקה.

יהודית היבנר: אין לי צל של ספק ששרשרת ההצלחות ושל דברים טובים תימשך.

יהודית היבנר: אני מודה על ההתכנסות ואני מאחלת לכולנו הצלחה.

יהודית היבנר: תודה.

יהודית שילת: אני מודה לך על המושב הזה.

יהודית שילת: אני מודה לרחל על מה שהיא עשתה ועל מה שאנחנו יכולות ללמוד ממנה להמשיך לעשות.

יהודית שילת: אין לי הרבה לומר חוץ מזה שאני מסתכלת על תוכנית העבודה של הוועדה, שמבטיחה שיתוף-פעולה עמוק, פורה ואינטנסיבי.

יהודית שילת: כי מכל הנושאים שעומדים על סדר-היום של הוועדה בשבוע הבא, חוץ מנושא אחד, אני חושבת שלא תהיינה לנו שום מחלוקות.

יהודית שילת: סוגיית הנשים בצה"ל היא הסוגייה היחידה שעליה יכול להיות לנו ויכוח עמוק.

יהודית שילת: הנושא של נשים בכדורעף לא יעניין אותנו כנראה.

יעל דיין: יש אליצור, כדורסל נשים שאנחנו מקדמים.

יעל דיין: אליצור רמלה זה משהו.

יהודית שילת: אם כך, הפערים עוד יותר מצטמקים.

יהודית שילת: כל הסוגיות האחרות שעומדות פה על סדר-היום הן סוגיות של"אמונה" איכפת מהם, הם בוערים בעצמות, ואני בטוחה שאנחנו נעשה דברים טובים ביחד.

חנה מלמד: אני יושבת-ראש "אמונה" עולמית.

חנה מלמד: יש לנו 28 סניפים בעולם כולו, והאמת היא שעיני נשות העולם נשואות לגבי רוב הנושאים כדי לשמוע מה נעשה.

חנה מלמד: אני גם מאד גאה שהיום ה"פריוריטי" של ישראל בעולם כולו הוא לא במקום ראשון, ולעומת זה הסולידריות של נשות אמונה היא גדולה מאד.

חנה מלמד: השבוע יש לנו משלחת גדולה שמגיעה מארצות-הברית, מקנדה, למרות המצב, ואנחנו מאד גאות בזה.

חנה מלמד: אני מאד גאה לברך את השלישייה שנכנסת לתפקיד.

חנה מלמד: תוגש לך כאן תמונה שהיא תוצר של מכללת "אמונה" בירושלים, שהיא המכללה לאמנות, גרפיקה ותיאטרון, מקצועות שנלמדים כמקצוע לאור ההלכה, בעיקר דראמה.

חנה מלמד: אנחנו מאד-מאד גאות בזה, בעיקר שהמכללה הזאת נתמכת על-ידי נשות "אמונה" בארצות-הברית.

חנה מלמד: אני מקווה שאת תיהני.

חנה מלמד: את כל ההחלטות שמתקבלות כאן אנחנו מעבירות לנשים שלנו בעולם כולו.

יעל דיין: יפה מאד ותודה רבה.

יעל דיין: אני מודה לך בשם הוועדה.

יעל דיין: אנחנו קיימנו כאן תערוכה, דבר שאנחנו עושים מדי פעם, ולכן הורדנו את כל הדברים הקבועים.

יעל דיין: באופן נורמלי ורגיל יש כאן צילום של גולדה.

יעל דיין: חבר-הכנסת לנגנטל, בבקשה.

נחום לנגנטל: קודם-כל אני מאד מודה לרחל ולסימה.

נחום לנגנטל: היה לנו שיתוף-פעולה די פורה, בכל אופן מבחינתי בדברים שהייתי צריך להביא לפני הוועדה כחבר הוועדה, אם אפשר לקרוא לזה בהנחיות או בעצות או בבקשות שתנועת "אמונה" עשתה.

נחום לנגנטל: התפקיד הראשון שמילאתי בוועדה היה כשסיירנו בהרצליה במקלט לנשים מוכות, ואז נחשפתי לבעייתיות הגדולה של עבודת הוועדה.

נחום לנגנטל: זאת בעצם הוועדה היחידה בכנסת שהולכת נגד כולם.

נחום לנגנטל: יש לה עבודה קשה, היא צריכה להיאבק בכלל על הסמכויות שלה, על זכות קיום, היא צריכה להיאבק במליאה על כל חוק אם כן יעבור לוועדה זו או לוועדה אחרת.

נחום לנגנטל: זו הרגשה מאד קשה שאתה צריך לעסוק בזה כל הזמן, לעשות עבודה סיזיפית, ואתה נאבק על הפרוטות שבפרוטות.

נחום לנגנטל: אני זוכר את ההרגשה הקשה שהיתה לי בסיור שלנו בהרצליה כשראיתי במקלט משפחה ערבית לצד משפחה חרדית, עם הילדים, כי לדאבוננו האלימות היא בכל המגזרים.

נחום לנגנטל: אז עלה הרעיון שאין ברירה, חייבים להקים מקלט לנשים יהודיות, גם דתיות וגם חרדיות על-מנת שלא נגיע למצב שאינו נוח לא לערבים ולא ליהודים שמתפללים יחד.

נחום לנגנטל: קשה מאד לגדל כך ילדים במקלט במשך חודשים.

נחום לנגנטל: עשינו את הדברים שצריך לעשות אותם, שהם ייחודיים למגדר שלנו.

נחום לנגנטל: זו סוגייה אחת.

נחום לנגנטל: לדאבוננו, גם פה הממשלה כבר חזרה בה מהכספים שהיא נתנה ועכשיו הודיעו לנו שהחזירו, ואנחנו כל הזמן חיים בתקווה שכן יתנו.

נחום לנגנטל: אלה דברים קשים מאד שאנחנו כרגע עוברים.

נחום לנגנטל: אני אומר את זה למשמרת הנכנסת.

נחום לנגנטל: תדעו שאחרי המסיבות ואחרי החגיגות יש קשיים מאד גדולים לקדם את זה.

נחום לנגנטל: הבטחות זה לא הבטחות, מלה זו לא מלה וזמן זה לא זמן.

נחום לנגנטל: לא של הוועדה, של הגופים שצריכים לתת לנו את מה שהם צריכים לתת.

נחום לנגנטל: מעבר לחילוקי הדעות שקיימים בין יעל לביני, כי בסך-הכל כל אחד מאתנו מייצג השקפת עולם, בעבודה הרצינית שצריכה להיעשות בכל התחומים שבהם עוסקת הוועדה כמעט אין מחלוקת בינינו ולכן צריך פה שיתוף-פעולה.

נחום לנגנטל: אני חושב שאין מחלוקת גם בין ארגוני הנשים, ונצטרך מאד-מאד את עזרתכם בגיוס לובי בין חברי הכנסת, בין משרדי הממשלה, בין כל אותם תחומים ואותן נשים שאנחנו נזקקים להם כאן על-מנת לקדם דברים בצורה מאד רצינית ומאד חשובה.

נחום לנגנטל: אינני יודע אם תהיה לי עוד הזדמנות, לכן אני רוצה לומר שהתדמית של יעל בעיניי וגם בעיני הציבור "שלנו" היא לא בדיוק התדמית הנכונה באופן מעשי.

נחום לנגנטל: נכון שמיטיבים לראיין אותה בדברים שהם באמת קונטרוברסליים, כי זאת בעצם התדמית שיותר ויותר תופסת את הנישה של הפעילות של יעל.

נחום לנגנטל: אבל אני בכל אופן מוצא פה את ההזדמנות לומר שהיא מצליחה במסירות ובהתמדה להביא את הדברים שהם באמת חשובים לכולנו, דברים שאנחנו לפעמים קצת "מחפפים", כי יש עוד דברים שאנחנו צריכים לעשות.

נחום לנגנטל: לכן בענין הזה אני רוצה בהזדמנות זו להודות לך בפני החברות שלי על הדברים שאנחנו עושים יחד.

נחום לנגנטל: שיהיה לכן בהצלחה.

יעל דיין: תודה רבה.

יעל דיין: סימה טמיר אמנם חובשת כובע, אבל אצלנו בוועדה היא עם יותר מכובע אחד.

יעל דיין: אני יודעת שהיא שייכת למפד"ל, אבל זה צד לא משני אצלה.

יעל דיין: אני בטוחה שהוא מאד מרכזי אצלה, אבל סביב השולחן הזה אני רואה בה תוספת, בלי שייכות של מוצא קבוצתי.

יעל דיין: אני מקווה שהמשמרת החדשה תיטיב להכיר בכישוריה ו"להשתמש" בה.

יעל דיין: בבקשה.

סימה טמיר: נחום, לפני שאתה הולך, בארצות-הברית לראות תוכנית אחת של פורנוגרפיה עולה 14 דולר לשעה, לא 17 שקל לחודש וחמישה ערוצים, אבל גם YES וגם ערוצים רגילים.

סימה טמיר: אבל אם כן, אז שהכסף יילך למקלט לנשים מוכות.

סימה טמיר: אני רוצה לומר שני דברים.

סימה טמיר: בהתחלה היססתי מאד, כי אני דתייה, ילדים ונכדים, ושאלתי מה אני עושה פה?

סימה טמיר: מצד שני, יש דברים אוניברסליים שחייבים להגן על האזרח ובמיוחד על האישה, לא משנה אם היא לובשת ביקיני, או אם היא מנטורי קרתא.

סימה טמיר: יש דברים בסיסיים בבריאות.

סימה טמיר: יש גם נשים לא אזרחיות, נשים שהובאו לכאן בטרפיקים, סחר בנשים.

סימה טמיר: בני תמיד אומר לי: אמא, את יודעת, לפי התורה מי שגונב נפש עונשו מוות.

סימה טמיר: מי שחוטף בן-אדם לפי התורה מגיע לו עונש מוות.

סימה טמיר: ומה אנחנו עושים, משחקים?

סימה טמיר: מטילים עליו עונש של חצי שנה בבית-סוהר, ואם יש לו עורך-דין שקיבל הרבה כסוף הוא מוציא אותו תוך שבועיים.

סימה טמיר: היינו אתך בנוה תרצה וראינו את הנשים, גם נשים שלנו, ויש הרבה דברים שאפשר לעזור לאסירות, לא חשוב מי הן או מה הן, עם דרכון או בלי דרכון.

סימה טמיר: הן נמצאות שם וצריך לעזור להן.

סימה טמיר: רחל וליאורה, גם קואליציית ארגוני נשים בתל-אביב עובדת מאד יפה.

סימה טמיר: הקמנו סניף גם בבאר-שבע.

סימה טמיר: אפילו יש עכשיו סניף של בנות גרוזיניות שאנחנו התחלנו לעזור להן להגן על עצמן מפני מכות, וכל זה בא בעקבות הלחץ של כל ארגוני הנשים, ואף אחד לא מסתכל אם את דתייה או לא או באיזו מפלגה את תומכת.

סימה טמיר: זה ממש על-מפלגתי, ואת זה למדנו ממך.

סימה טמיר: אני חייבת להגיד עוד דבר, שהמעמד של הוועדה לקידום מעמד האישה עלה, וגם בתקשורת רואים את זה בצורה רצינית ביותר.

סימה טמיר: שמעתי שאתמול ראיינו אותך ברדיו בקשר לחוק, לפיו אדם שרצח את אשתו יילך חופשי בגלל אי-שפיות.

סימה טמיר: למרות שהיית צריכה להיות שרה ואינך שרה, הקפדת על כך שכולנו נתכנס פה, ואת גם מוצאת את החורים בחוקים.

סימה טמיר: ישבתי פה כמה פעמים והערתי מה שחשבתי, ולפעמים ההערות נתקבלו, כי לפעמים השכל הישר עוזר.

סימה טמיר: זה טוב, ואני בטוחה שליאורה תמשיך בזה.

סימה טמיר: אני אשמח מאד להמשיך אתה גם כן, ובגלל זה באתי היום.

סימה טמיר: היה נתק ולכן לא באתי לישיבות בחודשים האחרונים, אחרת הייתי פה.

סימה טמיר: אבל הדברים חייבים להימשך.

סימה טמיר: תודה.

לאה אהרונוב: אני ממש שמחה לנצל את הבמה הזאת ולברך את המשמרת היוצאת ואת המשמרת הנכנסת של "אמונה" בשם מועצת ארגוני נשים.

לאה אהרונוב: נדמה לי שהדברים שכבר נאמרו על המחויבות לקואליציות, גם על-ידך, יעל, וגם קצת מה שליאורה אמרה, מאד חשובים לגבי שלושת הגברות שנכנסות למנהיגות "אמונה", כל אחת בדרכה, ואני חושבת שמהפרספקטיבה של מועצת ארגוני נשים – ואני גם מבינה את הכוונות שלך מבחינת השיתוף בחקיקה ובדברים שהוועדה עוסקת בהם יותר – לליאורה יש באמת ניסיון רב מאד עם הקואליציה בתל-אביב.

לאה אהרונוב: וכמו שסימה אמרה, אולי יש עוד אחת בבאר-שבע, אבל זו צריכה להיות דוגמה לשיתוף בין ארגוני הנשים גם בערים אחרות.

לאה אהרונוב: דינה היתה בעבר חברה במועצת ארגוני נשים, תקופה מסוימת, ואני חושבת שבעבודה שלך בנושא איכות הסביבה ודאי נחשפת לשיתוף-פעולה בין-ארגוני מסוים, שזה גם מאד חשוב.

לאה אהרונוב: יהודית הובילה קמפיין בשיתוף הרבה מאד גורמים נגד פרסום פוגע בנשים, שאולי לשמחתנו קצת דעך מפני שהנושא נכנס טיפה לתודעה הציבורית, אבל אני בטוחה שבעיתוי הנכון זה גם יכול לחזור.

לאה אהרונוב: אנחנו כמועצה מצפות עכשיו לעידוד ולסיוע בפעילויות ובמשימות של המועצה.

לאה אהרונוב: בשם כל הארגונים - אני מצטערת שאין נציגות, אבל אני שמחה שאני אייצג לפחות את 11 הארגונים במועצת ארגוני נשים – ברכות לרחל על כל הליווי שלה אותנו, ולליאורה, דינה ויהודית הרבה הצלחה.

לאה אהרונוב: אני חושבת שאנחנו עוד ניפגש.

יעל דיין: אנחנו נסיים בזה.

יעל דיין: בכוונה העברתי את התוכנית הקרובה כדי לתת קצת גירוי לדברים עד הפגרה.

יעל דיין: בפגרה נקיים לפחות שני סיורים.

יעל דיין: אנחנו מזמינים ארגון דרך ראש הארגון ואנחנו מצפים שמישהו מהארגון יצטרף אלינו כמו בישיבות הוועדה.

יעל דיין: אני מציעה גם שאני אעביר לדינה את החוקים שנמצאים עכשיו בחקיקה.

יעל דיין: את הזכרת את חובת דיווח ו יש לנו חוק בנושא הטרדה מאיימת.

יעל דיין: אלה חוקים בהסכמה.

יעל דיין: אנחנו מטפלים בנושא של מעונות יום שהוא גדול, סבוך ובעייתי, ופה דרושה עבודה של כולם.

יעל דיין: אנחנו נמשיך כפי שהיה עד כה, וביתר-שאת.

יעל דיין: אני מאד פתוחה לנושאים שבאים מכם, כמו הנושא שרחל דיברה עליו – נשים הלומדות תורה.

יעל דיין: בענין סדר היום של הוועדה, חלק נקבע כתוצאה ממציאות שמכתיבה את זה וחלק כמחשבות על דברים שצריכים לעלות.

יעל דיין: אני מאד מבקשת הצעות מכם, לא רק כיבוי שריפות אלא גם נושאים יותר לעומק.

יעל דיין: הנה, אם לא היתה היוזמה של "הרבה אמהות" לבוא אלי, לא הייתי מעצמי חושבת על כך.

יעל דיין: דרך אגב, עשינו את זה בשעתנו עם קו העימות בצפון.

יעל דיין: הזמנו נשים שפנו עם בעיות ספציפיות שיש להן כנשים תחת אש.

יעל דיין: אנחנו פתוחים לכל נושא שיבוא מכם, זה יכול להיות יוזמת חקיקה וזה יכול להיות נושא חברתי, חינוכי, כל נושא שהוא.

יעל דיין: כפי שאתם רואים, כשצריך אנחנו מקיימים שתי ישיבות ביום.

יעל דיין: זה כבר מעבר לשיתוף-פעולה, אנחנו עובדים יחד בשוטף.

יעל דיין: לרחל מגיע קצת חופש.

יעל דיין: אינני יודעת מה הן התוכניות העתידיות שלך.

יעל דיין: כשלא יהיה אתנו כבוד רב או מקליט, אני חייבת לקבל מכן אינפורמציה בענין הפיאות והפסיקה האחרונה של הרב עובדיה יוסף, שהוציאה אותי מדעתי.

יעל דיין: תודה רבה לכם.

יעל דיין: הישיבה נעולה.

יעל דיין: - - - - - - - - -